**Xie Jun** (yksink.: 谢军; perint.: 謝軍; pinyin: *Xiè Jūn*; s. 30. lokakuuta 1970 Peking, Kiinan kansantasavalta) on kiinalainen shakin suurmestari ja naisten maailmanmestari vuosilta 1991-1996 ja 1999-2001. 

Xie aloitti Kiinalaisen shakin pelaamisen jo kuusivuotiaana, ja siirryttyään länsimaisen shakin pariin, oli siinä 10-vuotiaana Pekingin ja 1984 Kiinan tyttöjen mestari. Nuorten maailmanmestaruusturnauksessa 1988 hän jakoi toista sijaa. Kaksikymmenvuotiaana Xie nousi maailmanmestari Maia Tšiburdanidzen haastajaksi ja 1991 pelatussa ottelussa voitti 13 vuotta naisten shakkia hallinneen georgialaisen +4 =9 -2.

Vuonna 1996 hän menetti mestaruuden unkarilaiselle Zsuzsa Polgarille. Xie nousi uudestaan haastajaksi, mutta Polgar-ottelun neuvotteluista kehkeytyi pitkällinen kädenvääntö, koskien ottelun palkintosummaa, Polgarin raskautta ja pelipaikkaa. FIDE syytti Polgarin toimintaa tarkoitushakuiseksi ja esitti tämän petaavan paikkaa mestaruusottelussa nuoremmalle sisarelleen Juditille. Lopulta FIDE diskvalifioi Polgarin ja antoi Venäjän Alisa Galliamovalle paikan mestaruusottelussa.  Xie voitti 1999 puoliksi 
Venäjällä ja puoliksi Kiinassa pelatun ottelun pistein 8,5-6,5. Tämä ja muut Xien saavutukset urallaan ovat vaikuttaneet paljon länsimaisen shakin suosion kasvuun Kiinassa ja koko Aasiassa.

Naisten maailmanmestari Xie kohtasi 2000 lyhyessä ottelussa vuosien 1975-85 maailmanmestarin Anatoli Karpovin. Neljä normaalia ja kaksi nopeampaa peliä käsittänyt ottelu päättyi Karpovin voittoon 4-2 (+1 =3 -0 ja +1 =1 -0).

Viimein, Xien puolustettua menestyksekkäästi mestaruutta MM-turnauksessa 2000, maannainen Zhu Chen voitti arvon itselleen 2001. Syyskuun 2009 listalla hyvin vähän menneinä vuosina pelanneen Xien Elo-luku oli 2574, joka olisi sijoittanut hänet neljänneksi aktiivisten naispelaajien listalla. Se on myös hänen korkein lukunsa 2000-luvulla.

Katso myös
----------

* Luettelo naisten maailmanmestareista shakissa

Lähteet
-------

* Women's World Chess Championship 2006  8.2.2006. ChessBase.com. Viitattu 24.10.2009. [vanhentunut linkki]
* Xie Jun defeats Alisa Galliamova in match for Woman's World Chess Championship  1999. Sam Sloan. Viitattu 24.10.2009.
* FIDE:n pelaajakortti Viitattu 24.10.2009
* Xie Jun (Chinese chess player) *Britannica Online Encyclopedia*. Viitattu 24.10.2009.

### Viitteet

1. ↑   (Arkistoitu – Internet Archive)
2. ↑  Xie Jun (chinese chess player) *Britannica Online Encyclopedia*. Viitattu 24.10.2009.
3. ↑  Hooper, David & Whyld, Kenneth: *The Oxford Companion to Chess*. (toinen painos). Oxford University Press, 1992. ISBN 0-19-866164-9. (englanniksi)
4. ↑  The Week In Chess 242 (Arkistoitu – Internet Archive)
5. ↑  The Week In Chess 284 (Arkistoitu – Internet Archive)
6. ↑

Aiheesta muualla
----------------

* "I Am Not A Professional" (Arkistoitu – Internet Archive) Xie Junin haastattelu 1990-2000-lukujen vaihteesta
* Xie Jun: *Chess Champion from China: The Life and Games of Xie Jun*. Lontoo: Gambit Publications, 1998. ISBN 1-901983-06-4.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Yhdysvallat
* Alankomaat

 |

 |